### Beslutning

Godkendt.

### Sagsfremstilling

## Resume og sagens baggrund

REMA Etablering A/S anmoder Kalundborg Kommune om at igangsætte udarbejdelsen af ny lokalplan for ejendommen Centervej 39, i tilknytning til [adresse]. REMA ønsker at erstatte den tidligere Aldi-butik med en ny og tidssvarende dagligvarebutik. Projektet kan ikke rummes inden for gældende lokalplan og kræver desuden ombygning af tilkørselsforholdene. Projektudvikler stiller derfor forslag om, at der indgås en udbygningsaftale. Sagen lægger op til udvalgets beslutning om at igangsætte arbejdet med lokalplan og udbygningsaftale.

## Indstillinger

Chefen for Plan, Byg og Miljø indstiller, at

1. Arbejdet med at udarbejde en ny lokalplan for ejendommen Centervej 39 igangsættes.
2. Arbejdet med at udarbejde en udbygningsaftale igangsættes

## Behandling

Teknik- og Miljøudvalget.

## Sagsfremstilling

I forbindelse med, at Aldi har lukket deres aktiviteter i [adresse], er butikken på ejendommen lukket og henstår i dag ubenyttet. REMA 1000 Danmark A/S ønsker at etablere en moderne dagligvareforretning. Imidlertid har undersøgelser vist, at den eksisterende bygning ikke længere er tidssvarende hvad angår stand og størrelse, hvorfor man ønsker at erstatte bygningen med et nyt og moderne butiksanlæg (jf. Bilag 1).

Ejendommen ligger inden for kommuneplanens rammeområde H1.C02, der udlægger området til centerformål, herunder butikker. Ejendommen er desuden omfattet af Lokalplan nr. 71 for et område til centerformål i [adresse] (HøngCentret), vedtaget i 2006. Lokalplanen indeholder byggefelter, som det nye, ønskede byggeri ikke kan holde sig inden for. Projektet er beskrevet i projektmappen, der er vedlagt sagen som Bilag 2.

Butikken foreslås opført i ét plan og med fladt tag bag en murkrone. Facader er angivet i tegl og med varierende mønster i murværket. Med udvidelsen af parkeringspladsen gøres der indhug i den grønne plæne mellem centret og [adresse]. Administrationen anbefaler derfor, at et væsentligt tema i lokalplanen bliver bearbejdning og indretning af de ubebyggede arealer, herunder bevaring eller genplantning af træer.

Som en del af projektet ønsker projektudvikler at udvide parkeringsområdet og etablere en ny overkørsel til [adresse]. Løsningen er beskrevet i trafiknotatet, der vedlagt sagen som Bilag 3. Centret ligger på en sokkelgrund og de eksisterende parkeringspladser ligger på [adresse], der er en del af de offentlige veje. Overkørslen fordrer desuden ombygning af [adresse] og buslommen ved centret. Projektudvikler foreslår på den baggrund, at der indgås en udbygningsaftale jf. Planlovens bestemmelser.

## Økonomiske konsekvenser

Ingen.